b'\n_START_ARTICLE_\nLietuvos laisv\xc4\x97s kovos s\xc4\x85j\xc5\xabd\xc5\xbeio deklaracija\n_START_PARAGRAPH_\nLietuvos laisv\xc4\x97s kovos s\xc4\x85j\xc5\xabd\xc5\xbeio deklaracija\xc2\xa0\xe2\x80\x93 1949\xc2\xa0m. vasario 16 d. Minai\xc4\x8di\xc5\xb3 kaime (Radvili\xc5\xa1kio raj.) Lietuvos partizan\xc5\xb3 vadovyb\xc4\x97s baigtas sudaryti ir pasira\xc5\xa1ytas Lietuvos Laisv\xc4\x97s Kovos S\xc4\x85j\xc5\xabd\xc5\xbeio (LLKS) dokumentas, kuriuo paskelbta, kad LLKS prisiima atsakomyb\xc4\x99 vadovauti nepriklausomos bei demokratin\xc4\x97s Lietuvos valstyb\xc4\x97s atk\xc5\xabrimui, kurioje garantuojamos lygios teis\xc4\x97s visiems Lietuvos pilie\xc4\x8diams bei u\xc5\xbetikrinama socialin\xc4\x97 globa, taip pat \xe2\x80\x9eKomunist\xc5\xb3 partija, kaip diktat\xc5\xabrin\xc4\x97 ir i\xc5\xa1 esm\xc4\x97s prie\xc5\xa1inga pagrindiniam Lietuvi\xc5\xb3 tautos siekimui ir kertiniam Konstitucijos nuostatui\xc2\xa0\xe2\x80\x93 Lietuvos nepriklausomumui,\xc2\xa0\xe2\x80\x93 nelaikoma teisine partija\xe2\x80\x9c. Deklaracija apeliuojama \xc4\xaf \xc5\xbdmogaus teisi\xc5\xb3 deklaracij\xc4\x85, 1922\xc2\xa0m. Lietuvos Respublikos Konstitucij\xc4\x85 bei kreipiamasi \xc4\xaf vis\xc4\x85 demokratin\xc4\xaf pasaul\xc4\xaf pagalbos._NEWLINE_Deklaracij\xc4\x85 pasira\xc5\xa1\xc4\x97 LLKS Tarybos Prezidiumo pirmininkas Jonas \xc5\xbdemaitis-Vytautas bei Tarybos nariai\xc2\xa0\xe2\x80\x93 Aleksandras Grybinas-Faustas, Vytautas Gu\xc5\xbeas-Kardas, Juozas \xc5\xa0ibaila-Merainis, Bronislovas Liesis-Naktis, Leonardas Grigonis-U\xc5\xbepalis, Adolfas Ramanauskas-Vanagas, Petras Bartkus-\xc5\xbdadgaila._NEWLINE_1999\xc2\xa0m. sausio 12 d. LR Seimas, \xc4\xafvertin\xc4\x99s LLKS Tarybos 1949\xc2\xa0m. vasario 16 d. Deklaracijos reik\xc5\xa1m\xc4\x99 Lietuvos valstyb\xc4\x97s t\xc4\x99stinumui, pri\xc4\x97m\xc4\x97 LR \xc4\xafstatym\xc4\x85 d\xc4\x97l LLKS Tarybos 1949\xc2\xa0m. vasario 16 d. Deklaracijos. \xc4\xaestatymas nustat\xc4\x97 \xc5\xa1io dokumento status\xc4\x85 Lietuvos Respublikos teis\xc4\x97s sistemoje\xc2\xa0\xe2\x80\x93 pripa\xc5\xbeino j\xc4\xaf kaip Lietuvos valstyb\xc4\x97s t\xc4\x99stinumui reik\xc5\xa1ming\xc4\x85 teis\xc4\x97s akt\xc4\x85. _NEWLINE_2010\xc2\xa0m. Laisv\xc4\x97s kovos s\xc4\x85j\xc5\xabd\xc5\xbeio deklaracij\xc4\x85 pasira\xc5\xa1iusiems a\xc5\xa1tuoniems partizanams buvo suteiktas signatar\xc5\xb3 statusas. \xc5\xa0is statusas po mirties suteiktas Petrui Bartkui-\xc5\xbdadgailai, Leonui Grigoniui-U\xc5\xbepaliui, Aleksandrui Grybinui-Faustui, Vytautui Gu\xc5\xbeui-Kardui, Bronislovui Liesiui-Nak\xc4\x8diai, Adolfui Ramanauskui-Vanagui, Juozui \xc5\xa0ibailai-Merainiui ir Jonui \xc5\xbdemai\xc4\x8diui-Vytautui._NEWLINE_2010\xc2\xa0m. lapkri\xc4\x8dio 22 d. Minai\xc4\x8di\xc5\xb3 kaime i\xc5\xa1kilmingai atidengtas paminklas Deklaracijai ir jos signatarams atminti. Paminklo autorius\xc2\xa0\xe2\x80\x93 skulptorius Jonas Jag\xc4\x97la. Atstatytoje kl\xc4\x97tyje atkurtas bunkeris ir \xc4\xafrengta ekspozicija \xe2\x80\x9eAtiduok T\xc4\x97vynei, k\xc4\x85 privalai\xe2\x80\x9c (2012\xc2\xa0m.).'